การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 8 ประเภท
(โปรดดูที่ลักษณะการประกอบธุรกิจหน้า 6)

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลืองและกากถั่วเหลือง
บริษัทวางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทมีนโยบายผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูง ซึ่งกรดดังกล่าวมีคุณสมบัติลดคลอเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งไม่อุดตันในเส้นเลือดมีผลดีต่อร่างกายและหัวใจ

2.  บริษัทมีนโยบายผลิตสินค้าที่มีคุณภาพสูง โดยใช้เครื่องจักรที่มีความทันสมัยและมีประสิทธิภาพ
    ดังนั้นผลิตภัณฑ์ของบริษัทฯจึงแตกต่างจากผู้ผลิตรายอื่น ๆ และเป็นที่ยอมรับของผู้บริโภค

3.  บริษัทสร้างความสัมพันธ์ระยะยาวที่ดีต่อลูกค้า มีนโยบายรับผิดชอบและดูแลลูกค้าอย่างใกล้ชิด
    ให้เกิดความไว้วางใจจากลูกค้า

4.  บริษัทจะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้
    มีนโยบายที่จะบริการและส่งมอบสินค้าให้รวดเร็วและตรงต่อเวลา
    เพื่อให้สินค้ามีความใหม่และสด เนื่องจากบริษัทมีการขายสินค้าออกอย่างรวดเร็ว
    จึงไม่มีสินค้าคงค้างสต็อก

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัท สามารถแบ่งตามผลิตภัณฑ์ได้ดังนี้

-   กากถั่วเหลือง, กากดีฮัล, ฟูลแฟตซอย, ดีฮัล ฟูลแฟตซอย, เลซิติน และกากทานตะวัน –
    ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

-   น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี อุตสาหกรรมอื่น ๆ
    และน้ำมัน

  อุตสาหกรรมเพื่อการส่งออก

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” บริษัทเป็นผู้จัดจำหน่ายเอง
    โดยผ่านช่องทางใหญ่ๆ คือร้านค้าส่ง ดิสเคาต์สโตร์ (Discount Store) ร้านค้าปลีก
    ร้านสะดวกซื้อและซุปเปอร์มาเก็ต

-   การจำหน่ายกากถั่วเหลือง กากดีฮัล, ฟูลแฟตซอย, ดีฮัล ฟูลแฟตซอย,
    น้ำมันถั่วเหลืองอุตสาหกรรม และอื่นๆ บริษัทฯจะขายตรงให้กับผู้ประกอบการ
    และตัวแทนจำหน่าย

มูลค่าการจำหน่ายของบริษัทส่วนใหญ่จะเป็นการขายในประเทศโดยมีสัดส่วนเท่ากับ 92%
ของยอดการจำหน่ายทั้งหมดส่วนอีก 8%
เป็นการส่งออกไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย,
เมียนม่าร์, เขมร เวียดนาม และเกาหลีใต้ โดยบริษัทจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

ภาพรวมอุตสาหกรรมอาหารของไทยในปี 2555
มีอัตราการเติบโตที่เพิ่มขึ้นต่อเนื่องตามการขยายตัวของเศรษฐกิจที่เร่งตัวขึ้นมาจากปี 2554
จากการฟื้นตัวของอุปสงค์ภายในประเทศเป็นหลัก โดยเฉพาะอย่างยิ่ง
การบริโภคและการลงทุนภาคเอกชน
ซึ่งได้รับแรงสนับสนุนจากการฟื้นฟูสิ่งปลูกสร้างที่ได้รับความเสียหายจากภาวะน้ำท่วม
ความต้องการที่สะสมมาจากช่วงก่อนหน้า และนโยบายกระตุ้นเศรษฐกิจของภาครัฐ เช่น
นโยบายขึ้นค่าแรงขั้นต่ำ เพิ่มเงินเดือนราชการ และการปรับลดภาษีนิติบุคคล
ส่งให้เศรษฐกิจไทยกลับมาเติบโตได้ถึงร้อยละ 6.4 ในปี 2555
แม้ว่าภาวะการส่งออกที่ชะลอตัวลงจากความผันผวนของเศรษฐกิจโลกที่ส่งผลให้เศรษฐกิจโลกปี
2555 เติบโตน้อยกว่าที่ประมาณการไว้ในปลายปี 2554
เนื่องจากกลุ่มประเทศยุโรปส่วนใหญ่มีสภาวะเศรษฐกิจถดถอยซึ่งเป็นผลมาจากมาตรการรัดเข็มขัด
และประเทศจีนดำเนินนโยบายชะลอเพื่อให้การเติบโตทางเศรษฐกิจลดลง

สถานการณ์การผลิตถั่วเหลืองของโลกปี 2554/2555 ผลผลิตถั่วเหลืองของโลกลดลงร้อยละ 9.4
ต่อปี โดยปี 2554/2555 มีผลผลิตรวม 238.73 ล้านตัน
ขณะที่ความต้องการใช้เมล็ดถั่วเหลืองของโลกเพื่อสกัดน้ำมันเพิ่มขึ้นร้อยละ 3.64
โดยจีนมีการนำเข้าเมล็ดถั่วเหลืองเพื่อสกัดน้ำมันเพิ่มขึ้นร้อยละ 13.2 ต่อปี ขณะที่สต็อกโลกปี
2554/2555 เท่ากับ 55.10 ล้านตัน โดยลดลงจาก 69.92 ล้านตัน ในปี 2553/2554
คิดเป็นร้อยละ 21.2 ปี 2554/2555
ส่งผลให้สถานการณ์ของราคาเมล็ดถั่วเหลืองในตลาดโลกปรับตัวเพิ่มจากช่วงปีก่อนหน้าอย่างชัดเจน
ราคาเฉลี่ยเมล็ดถั่วเหลืองในตลาดสหรัฐอเมริกาปรับตัวเพิ่มขึ้นเป็น 539 ดอลลาร์สหรัฐฯต่อตัน
โดยเพิ่มขึ้นจาก ราคาเฉลี่ย 484 ดอลลาร์สหรัฐฯ ต่อตันของปี 2553/2554 ร้อยละ 11.4

ภาพรวมอุตสาหกรรมการผลิตสินค้ากากถั่วเหลือง ฟูลแฟตซอย และน้ำมันถั่วเหลือง ในปี 2555
มีการผลิตรวมทั้งอุตสาหกรรมคิดจากปริมาณการใช้วัตถุดิบรวมทั้งสิ้น 1,961,015 ตัน
(เมล็ดถั่วเหลือง) ทรงตัวเมื่อเทียบกับปี 2554 ที่มีปริมาณการใช้วัตถุดิบรวม 1,994,378 ตัน
สถานการณ์อุปทานของกากถั่วเหลืองในตลาดไทยปี 2555 เติบโตขึ้นร้อยละ7 เมื่อเทียบกับ

ปี 2554 หรือมีขนาดตลาดเป็น 3.8 ล้านตัน ภาวะของอุตสาหกรรมการเลี้ยงสัตว์ในไทยปี 2555
มีอัตราการเติบโตอยู่ที่ร้อยละ 6 จากปี 2554
โดยการเติบโตมาจากอุตสาหกรรมการเลี้ยงไก่เนื้อและสุกรเป็นหลัก
การผลิตไก่เนื้อของไทยมีการจัดการฟาร์มที่ได้มาตรฐานและมีระบบการผลิตที่ปลอดภัย
ทำให้ปริมาณความต้องการบริโภคเนื้อไก่ของไทยทั้งตลาดภายในประเทศและตลาดส่งออกเพิ่มขึ้น
โดยในปี 2555 มีการผลิตไก่เนื้อ 1,055.93 ล้านตัว เพิ่มขึ้นจาก 994.32 ล้านตัว ในปี 2554
ร้อยละ 6.20 โดยในปี 2555 ไทยสามารถส่งออกเนื้อไก่ได้รวม 500,000 ตัน คิดเป็นมูลค่า
63,189 ล้านบาท เพิ่มขึ้นจากปริมาณ 466,845 ตัน มูลค่า 60,293 ล้านบาท ของปี 2554
ร้อยละ 7.10 และ 4.80 ตามลำดับ ด้านการส่งออกไก่สดแช่แข็ง ในปี 2555 ส่งออกปริมาณ
75,000 ตัน คิดเป็นมูลค่า 4,801 ล้านบาท เพิ่มขึ้นจากปริมาณ 51,260 ตัน มูลค่า 3,248
ล้านบาท ของปี 2554 ร้อยละ 46.31 และ 47.81 ตามลำดับ
ทั้งนี้เป็นผลสืบเนื่องมาจากสหภาพยุโรปได้อนุญาตให้ไทยส่งออกไก่สดแช่เย็นแช่แข็งได้อีกครั้งหนึ่ง
ตั้งแต่วันที่ 1 กรกฎาคม 2555 ส่งผลให้ไทยสามารถส่งออกไก่สดแช่เย็นแช่แข็งได้เพิ่มขึ้น
(สำนักงานเศรษฐกิจการเกษตร, 2555) ในด้านตลาดน้ำมันถั่วเหลืองในปี 2555
มีปริมาณรวมทั้งสิ้นประมาณอยู่ที่ 312,000 ตัน ทรงตัวเมื่อเทียบกับปี 2554
เนื่องจากส่วนต่างเมื่อเทียบกับราคาน้ำมันปาล์มในประเทศเพิ่มขึ้นเป็น 15 บาทต่อลิตร

แนวโน้มภาวะเศรษฐกิจอุตสาหกรรมในปี 2556

การบริโภคภาคเอกชนยังมีแนวโน้มที่จะเติบโตสูงกว่าระดับปกติต่อไปอีกระยะหนึ่ง
จากผลต่อเนื่องของมาตรการรถคันแรกและการปรับโครงสร้างอัตราภาษีเงินได้บุคคลธรรมดาที่จะเริ่มบังคับใช้
สำหรับภาคการส่งออกยังคงได้รับผลกระทบจากเศรษฐกิจโลก
แต่คาดว่าได้ผ่านจุดต่ำสุดไปแล้วและเริ่มมีสัญญาณปรับดีขึ้นอย่างค่อยเป็นค่อยไป
เศรษฐกิจโลกที่มีความเปราะบางยังเป็นปัจจัยเสี่ยงสำคัญต่อเศรษฐกิจไทย
โดยยังมีแนวโน้มอ่อนแอจากเศรษฐกิจกลุ่มประเทศยูโรและญี่ปุ่น ขณะที่เศรษฐกิจสหรัฐฯ
และจีนมีสัญญาณการปรับตัวที่ดีขึ้น ซึ่งจะช่วย

สนับสนุนให้เศรษฐกิจโลกฟื้นตัวเป็นลำดับ (ธนาคารแห่งประเทศไทย, 2556)

สำหรับแนวโน้มของอุตสาหกรรมการผลิตกากถั่วเหลือง ฟูลแฟตซอย และน้ำมันถั่วเหลืองในปี 2556
นั้น บริษัทฯ คาดการณ์ว่าอุตสาหกรรมมีแนวโน้มขยายตัวอย่างต่อเนื่อง
โดยมีปัจจัยสนับสนุนจากปริมาณความต้องการในอุตสาหกรรมการเลี้ยงสัตว์ของไทยที่ยังคงเติบโตอย่างต่อเนื่อง
โดยปี 2556 คาดว่าการผลิตไก่เนื้อของไทยยังคงปรับตัวเพิ่มขึ้นสอดรับกับจำนวนประชากร
และการส่งออกที่ขยายตัวเพิ่มขึ้นมากหลังจากเริ่มส่งออกไก่สดแช่แข็งในหลายประเทศ โดยในปี
2556 คาดว่าการส่งออกเนื้อไก่ของไทยจะขยายตัวเพิ่มขึ้นตามปริมาณความต้องการบริโภคของตลาด
ทั้งตลาดญี่ปุ่น ซึ่งถือเป็นตลาดส่งออกหลักของไทย และตลาดสหภาพยุโรป คาดว่าจะเพิ่มขึ้น
โดยเฉพาะในส่วนของไก่สดแช่เย็นแช่แข็ง ที่อนุญาตให้ไทยสามารถส่งออกได้ตั้งแต่วันที่ 1 กรกฎาคม
2555 ซึ่งคาดว่าในปี 2556 จะสามารถส่งออกได้ตามโควตาภาษีไก่สดของสหภาพยุโรป จำนวน
97,710 ตันต่อปี จึงส่งผลให้การส่งออกเนื้อไก่ ทั้งปริมาณและมูลค่าเพิ่มขึ้น
ซึ่งนอกจากจะเป็นการสร้างความเชื่อมั่นในคุณภาพการผลิตเนื้อไก่ของไทยแล้ว
ยังจะทำให้ส่วนแบ่งการตลาดส่งออกเนื้อไก่ไทยไปยังตลาดโลกเพิ่มขึ้น
และส่งผลให้เกษตรกรผู้เลี้ยงไก่เนื้อของไทยมีรายได้เพิ่มขึ้นด้วย โดยในปี 2556
คาดว่าไทยสามารถส่งออกเนื้อไก่รวมปริมาณ 556,400 ตัน เพิ่มขึ้นจากปริมาณ 520,000 ตัน ในปี
2555 ร้อยละ 7 ขณะที่แนวโน้มตลาดน้ำมันถั่วเหลืองภายในประเทศ

ปี 2556 คาดว่าจะยังคงทรงตัวเช่นเดียวกันกับปี 2555 แต่อย่างไรก็ตามในปี 2556
ยังมีปัจจัยหลายอย่างที่ผู้ประกอบการยังต้องมีการติดตามอย่างใกล้ชิด ทั้งในเรื่องของราคาวัตถุดิบ
ผลิตภัณฑ์ และอัตราแลกเปลี่ยน เพราะมีแนวโน้มว่าความผันผวนนี้จะส่งผลต่อเนื่องมายังปี 2556
ซึ่งประเด็นดังกล่าวเป็นสิ่งที่ผู้ประกอบการต้องเผชิญอยู่ตลอดเวลา
และส่วนใหญ่มีการปรับตัวอย่างต่อเนื่อง แต่การปรับตัวจากนี้ไปต้องเพิ่มความเข้มข้นขึ้น
รวมถึงต้องมีการติดตามอย่างใกล้ชิดมากขึ้น เตรียมพร้อมรับมืออย่างทันท่วงที ทั้งนี้
เพื่อให้สามารถแข่งขันทางการค้ากับประเทศคู่แข่งได้ บริษัทมีการติดตามสถานการณ์ต่างๆ
อย่างใกล้ชิด มีการบริหารงานทุกส่วนอย่างรัดกุมและรอบคอบ เพื่อลดความเสี่ยงต่างๆ
ที่มีผลกระทบต่อบริษัท ซึ่งบริษัทเองก็มีการปรับตัวอยู่ตลอดเวลา
เพื่อสร้างโอกาสสำหรับการแข่งขันในตลาด นอกจากนี้
ความยืดหยุ่นและความรวดเร็วก็เป็นองค์ประกอบสำคัญของการปรับตัวเพื่อให้ทันกับเหตุการณ์
รวมถึงการสร้างโอกาสทางด้านการตลาด โดยการปรับเปลี่ยนกลยุทธ์ให้เหมาะสม
ควบคู่กับการพัฒนาสินค้านวัตกรรมใหม่ เพื่อสร้างมูลค่าให้กับสินค้ามากขึ้น
ขณะเดียวกันสินค้าของบริษัทยังคงเป็นผู้นำตลาดจากความได้เปรียบในการแข่งขันในด้านคุณภาพสินค้าที่มีความสดใหม่
ตรงความต้องการของลูกค้า ทำให้ได้รับความเชื่อมั่นและความไว้วางใจจากลูกค้าเสมอมา
ทั้งหมดนี้เป็นกลยุทธ์ที่บริษัทมีการดำเนินการอย่างต่อเนื่อง
เพื่อพร้อมรับมือกับสถานการณ์ต่างๆที่เกิดขึ้นได้ทุกเมื่อ

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 4 แห่ง ดังต่อไปนี้

  อาคารสำนักงานใหญ่ เลขที่ 149 ถนนรัชดาภิเษก (ท่าพระ-ตากสิน) แขวงบุคคโล เขตธนบุรี
  กรุงเทพฯ 10600

  โรงงานที่ 1 เลขที่ 101/2 ตำบลขุนแก้ว อำเภอนครชัยศรี จังหวัดนครปฐม

  โรงงานที่ 2 เลขที่ 36 หมู่ 3 ตำบลนครชัยศรี อำเภอนครชัยศรี จังหวัดนครปฐม

  โรงงานที่ 3 เลขที่ 81/7 หมู่ 1 ถนนสาย 8 ตำบลไทยาวาส อำเภอนครชัยศรี จังหวัดนครปฐม

  โรงงานที่ 4 เลขที่ 82,89 หมู่ 1 ตำบลไทยาวาส อำเภอนครชัยศรี จังหวัดนครปฐม

  กำลังการผลิตรวม 6,000 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

บริษัทใช้เมล็ดถั่วเหลืองเป็นวัตถุดิบหลักของบริษัท
ซึ่งในปัจจุบันการผลิตเมล็ดถั่วเหลืองในประเทศไม่เพียงพอต่อความต้องการ
บริษัทจึงต้องนำเข้าจากต่างประเทศมากกว่าร้อยละ 90 ของปริมาณวัตถุดิบรวมได้แก่
บราซิลและสหรัฐอเมริกา โดยราคาจะอิงกับราคาตลาดโลกและไม่มีภาษีนำเข้า
ส่วนที่เหลือบริษัทได้ซื้อจากเกษตรกร/พ่อค้าคนกลางภายในประเทศ
ซึ่งแหล่งเพาะปลูกที่สำคัญของประเทศอยู่ที่จังหวัด สุโขทัย กำแพงเพชร อุตรดิตถ์ เพชรบูรณ์
เชียงใหม่ และขอนแก่น เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมด
ในราคา

และเงื่อนไขที่กำหนดในสัญญา ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาและเงื่อนไขที่กำหนดในสัญญาจะถูกกำหนดโดยคณะกรรมการพืชน้ำมันและน้ำมันพืช

การผลิตถั่วเหลืองของโลกในแต่ละปีจะผลิตได้มากกว่าความต้องการ
และปริมาณการผลิตของโลกในช่วง 10
ปีที่ผ่านมาเพิ่มขึ้นทุกปีในอัตราส่วนใกล้เคียงกับความต้องการที่เพิ่มขึ้น
ถั่วเหลืองเป็นสินค้าที่มีการซื้อขายกันอย่างกว้างขวางในตลาดโลก
สามารถจัดซื้อมาใช้เป็นวัตถุดิบได้อย่างสะดวกยังไม่เคยปรากฏมีปัญหาขาดแคลนจนหาซื้อไม่ได้
แต่อาจจะมีบ้างบางปีที่ราคาถั่วเหลืองปรับตัวสูงขึ้น
ซึ่งจะเป็นไปตามภาวะอุปสงค์และอุปทานของตลาดโลกในขณะนั้นๆ
บริษัทจะสั่งซื้อวัตถุดิบล่วงหน้าเป็นเวลาประมาณ 3-4 เดือน
โดยที่บริษัทจะจัดซื้อเมล็ดถั่วเหลืองตามแผนการจัดซื้อล่วงหน้า
และทำสัญญาซื้อขายล่วงหน้าจากผู้ซื้อหลายแหล่ง และจะจัดซื้อจากผู้ที่เสนอเงื่อนไขที่ดีที่สุด
เพื่อเป็นการกระจายความเสี่ยงด้านการจัดซื้อวัตถุดิบ และในปี 2556
บริษัทไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน
บริษัทจึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract)
ควบคู่ด้วย

ผลกระทบต่อสิ่งแวดล้อม

บริษัทมีนโยบายพัฒนาและปรับปรุงกระบวนการผลิตให้เป็นมิตรต่อสิ่งแวดล้อม
และเน้นการใช้พลังงานและทรัพยากรอย่างมีคุณภาพ ปัจจุบันกระบวนการผลิตของบริษัท น้ำมันพืชไทย
จำกัด (มหาชน) ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

นอกจากนี้แล้ว บริษัทได้ตระหนักถึงสภาวการณ์ในปัจจุบัน
ที่สภาพอากาศทั่วโลกเกิดความเปลี่ยนแปลงอย่างรุนแรง จากผลกระทบของปรากฏการณ์โลกร้อน
(Global Warming) บริษัทจึงได้จัดทำโครงการวิเคราะห์คาร์บอนฟุตพริ้นท์ของผลิตภัณฑ์ (CFP)
เพื่อกระตุ้นให้เกิดการจัดการในการควบคุมและ/หรือลดปริมาณการปลดปล่อยก๊าซเรือนกระจกในกิจกรรมการผลิตของบริษัทและได้รับการรับรองเครื่องหมายคาร์บอนฟุตพริ้นท์จากองค์การบริหารจัดการก๊าซเรือนกระจก(องค์มหาชน)เมื่อปี
2554

บริษัทมีนโยบายเรื่องสิ่งแวดล้อมเป็นรูปธรรมและปฏิบัติตามกฎหมาย
เกี่ยวกับสิ่งแวดล้อมอย่างเคร่งครัดเท่านั้นดำเนินการภายใต้นโยบายสิ่งแวดล้อมของรัฐบาลอย่างเคร่งครัดเท่านั้น
เพื่อดำรงไว้ซึ่งสภาพแวดล้อมที่ดีตลอดไป

(3) งานที่ยังไม่ส่งมอบ

-ไม่มี-